मोहननगर के मकान में चार फ्लैट थे। चारों में आकाशवाणी के अधिकारी रहते। नीचे स्टेशन इंजीनियर मिस्टर पै का परिवार था, ऊपर मिस्टर कृष्णास्वामी का। दोनों ही घरों में हमें नये शब्द सीखने को मिलते। तमिल की 'वणक्कम, तन्नि, पो, इंगवा, सापड़वा' तभी के सीखे हुए हैं। पिछले दिनों कोयम्बटूर जाने पर ये शब्द खूब काम आये। मिस्टर पै के घर में थोड़ी अंग्रेजियत थी, उन्हीं की फैलायी। उनकी लड़की विनया बड़ी मासूम सी थी। कभी वह दुपहर में रस्सी कूदने बाहर की ओर आ जाती। उसकी मां खिड़की से थोड़ा सा मुंह निकाल कर आवाज लगाती, ''विनया धूप में तुम काली हो जाओगी। अंदर आओ।'' जब मैं ममी को यह बात बताती ममी मुझे एक थप्पड़ लगाते हुए कहतीं, ''वह अपनी मां का कहना सुनती है इसीलिए देख कैसी परी जैसी है। एक तू है न शक्ल न अक्ल। जन्मी थी औलाद। सारा दिन धूप में फक्के मारती घूमती है।'' मेरे लड़कपन में ममी मुझे लेकर हमेशा हताश और निराश रहीं।